**Támogatások a TOP-5.1.1 Megyei Paktumban**

Hajdú-Bihar Vármegye Önkormányzata a Hajdú-Bihar Vármegyei Kormányhivatallal és a HBMFÜ Hajdú-Bihar Vármegyei Fejlesztési Ügynökség Nonprofit Kft.-vel valósítja meg a   
TOP-5.1.1-15-HB1-2016-00001 azonosítószámú „Hajdú-Bihar megyei foglalkoztatási megállapodás, foglalkoztatási-gazdaságfejlesztési együttműködés” című projektet. Ennek keretében 600 000 000,- Ft áll rendelkezésére, amely döntően bértámogatás (bér és járulék) biztosítására kerül felhasználásra 2023. évben.

Ennélfogva **2023. május hónaptól** a munkáltatóknak lehetősége van az általuk foglalkoztatni kívánt álláskeresők után **bérköltség támogatást** igénybe venni **2+1 havi 50%-os konstrukcióban**.  A támogatás mértéke 2 hónapon keresztül a foglalkoztatót terhelő bruttó bér és a ténylegesen átutalásra kerülő szociális hozzájárulási adó összegének 50 %-a, 1 hónap támogatás nélküli továbbfoglalkoztatási kötelezettség vállalása mellett (a munkáltató vállalja, hogy további 1 hónapig saját költségén alkalmazza az adott munkavállalót).

A 3 havi foglalkoztatás alatt a munkáltató megismerheti a munkavállaló munkához való hozzáállását, tudását, képességeit, munkabírását; a program résztvevő is meggyőződhet arról, hogy képzettségének, képességeinek, a korábbi szakmai tapasztalatainak megfelelő-e az adott munkakör.

**A támogatás célcsoportjai:**

* alacsony iskolai végzettségűek (legfeljebb általános iskolai végzettséggel rendelkezők),
* 25 év alatti fiatalok, vagy 30 év alatti pályakezdő álláskeresők,
* 50 év felettiek,
* GYED-ről, GYES-ről, ápolási díjról visszatérők, vagy legalább egy gyermeket egyedül nevelő felnőttek,
* foglalkoztatást helyettesítő támogatásban részesülők,
* tartós munkanélküliséggel veszélyeztetettek (legalább 6 hónapja álláskeresők),
* megváltozott munkaképességű személyek,
* roma nemzetiséghez tartozó személyek,
* közfoglalkoztatottak,
* inaktívak (ők jellemzően nem regisztrált álláskeresők, a programba való bevonásuk előtt nem dolgoztak, nem volt rendszeres jövedelmet biztosító munkájuk).

Támogatást elsősorban vállalkozások igényelhetnek, de költségvetési és nonprofit szervezetek  
(pl.: alapítvány, egyesület, civil szervezet) is részesíthetők a támogatásban.

**Támogatásra irányuló kérelem nyomtatványcsomagot a foglalkoztatni kívánt álláskereső személy lakóhelye, tartózkodási helye szerint illetékes járási hivataltól**  (<https://www.kormanyhivatal.hu/hu/hajdu-bihar/jarasok/hajdu-bihar-megyei-kormanyhivatal-jarasi-hivatalai> vagy <http://illetekes.munka.hu/>)  **lehet igényelni. További kérdéseikkel is a járási hivatalok foglalkoztatási osztályaihoz fordulhatnak.**

A projekt 2023. október 31. napi zárása folytán, a **támogatott foglalkoztatásnak legkésőbb   
2023. augusztus 1-ig meg kell kezdődnie** – amire a kérelmek benyújtásakor figyelemmel kell lenni.

**Üres álláshelyeiket, munkaerő igényüket** **jelezhetik a Hajdú-Bihar Vármegyei Kormányhivatal számára** a <https://nfsz.munka.hu/cikk/586/Tajekoztato_allashirdetessel_munkaeroigeny_bejelentesevel_kapcsolatban> oldalon található tájékoztató alapján.